26. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ.172113/7243 της 2/9 Οκτ. 1961 (ΦΕΚ Β΄ 356) Περί απαγορεύσεως της διατηρήσεως ζώντος καπνοφύτου εις αγρούς κλπ. ΄Εχοντες υπ’ όψιν: 1)Τας διατάξεις του άρθρ.7 του Νόμ. 4007/29 «περί διαρρυθμίσεως της φορολογίας», επί του καταναλισκομένου καπνού και σιγαρέττων 2)Την υπ’ αριθ.104/58 Πράξιν της Κυβερνητικής Επιτροπής Καπνού. 3)Το υπ’ αριθμ. 367/3-10/6/61 Β.Δ/μα περί καθορισμού του Περονοσπόρου του Καπνού ως ασθενείας κατά της οποίας επιβάλλονται υποχρεωτικώς κατασταλτικά κλπ. μέτρα. 4)Τον Νόμ. 6196/1936 περί καταπολεμήσεως των νόσων των φυτών και 2147/52 περί προλήψεως και καταστολής των ασθενειών και περί οργανώσεως της Φυτοπαθολογικής Υπηρεσίας. 5)Το άρθρ. 16 παρ. 1 και 2 του Ν.Δ.3758/57 περί ιδρύσεως Εθνικού Οργανισμού Καπνού. 6)Κοινήν εισήγησιν των αρμοδίων Διευθύνσεων του Υπουργείου Γεωργίας και του Εθνικού Οργανισμού Καπνού, αποφασίζομεν: Ι.Απαγορεύεται καθ’ άπασαν την χώραν η διατήρησις ζώντος καπνοφύτου εις αγρούς, σποριοτόπους ή εις οιανδήποτε άλλην έκτασιν πέραν της καθωρισμένης ημερομηνίας καταστροφής καπνοστελεχών περί ης η παρ. 1 της υπ’ αριθ. 104/58 Πράξεως της Κ.Ε.Κ. Ωσαύτως επιβάλλεται η υποχρεωτική καταστροφή των αυτοφυών φυτών του είδους NICOTIANA GLAUCA. ΙΙ.Η καταστροφή των καπνοστελεχών διενεργείται δι’ εκριζώσεως και εν συνεχεία συλλογής τούτων εις σωρούς ελεγχομένους δια την αποτροπήν νέας βλαστήσεως. Απαγορεύεται του λοιπού η καταστροφή των καπνοστελεχών δια θερισμού. ΙΙΙ.Υπόχρεοι δια την εφαρμογήν των εν παρ.Ι και ΙΙ της παρούσης οριζομένων είναι φυσικά ή Νομικά πρόσωπα, ιδιοκτήται καπναγρών ή λοιπών εκτάσεων. Εις τας περιπτώσεις εκμισθώσεων καπναγρών υπόχρεοι είναι αθροιστικώς οι ιδιοκτήται τούτων και οι ενοικιασταί κάτοχοι της αδείας καπνοκαλλιεργείας. IV.Κατά των παραβατών των εν παρ. Ι και ΙΙ της παρούσης οριζομένων επιβάλλονται αι υπό του Νόμ. 6169/36, ως ούτος ετροποποιήθη υπό του Νόμ. 2147/52, ποιναί ως και αι υπό της παρ.2 του άρθρ. 16 του Ν.Δ. 3758/57 προβλεπόμεναι κυρώσεις, των αρμοδίων κατά Νόμον υπηρεσιακών οργάνων και τοιούτων του Εθνικού Οργανισμού Καπνού επιλαμβανομένων των ενδεδειγμένων ενεργειών δια την επιβολήν των άνω κυρώσεων. Η παρούσα δημοσιευθήτω δια της Εφημερίδος της Κυβερνήσεως. 